Għal min ħaseb li l-festi din is-sena spiċċaw sejjer żball. Dan għaliex fi tmiem din il-ġimgħa fil-Ġudja qed tiġi ċċelebrata l-aħħar festa sekondarja għal dan l-istaġun – il-Festa tal-Madonna taċ-Ċintura. Għal ħafna l-istaġun tal-festi għalaq mal-festa titulari tal-Madonna tal-Grazzja f’Ħaż Żabbar, għal Gudjani jintemm fl-aħħar Ħadd ta’ Ottubru bil-festa tal-Madonna taċ-Ċintura. Id-dilettanti ta’ din il-festa spjegaw li għaxar snin ilu talbu lill-Kurja biex imexxu l-festa bi kważi xaharejn ‘il quddiem minħabba li kienet taħbat bejn ħmistax u tliet ġimgħat fuq il-festa titulari ta’ Santa Marija. Il-President tal-Għaqda Mużikali Marija Assunta, Omar Xuereb qal li t-temp f’dan iż-żmien tas-sena ma jaqtax qalb id-dilletanti tal-festa għax fost oħrajn l-armar hu maħsub għall-maltemp. Omar Xuereb qal li l-Fratellanza tal-Madonna taċ-Ċintura mhix responsabbli biss mill-festi ta’ barra iżda wkoll mill-armar tal-knisja. Fil-Gudja hemm festa għal kull kampnar, għaliex f’dan ir-raħal żgħir il-Gudjani jiċċelebraw il-festa titulari ta’ Santa Marija, il-festa tal-Madonna tar-Rużarju u l-festa tal-Madonna taċ-Ċintura. Għal qalb Loreto Dalli l-Madonna taċ-Ċintura hekk kif ilu kważi 70 sena jagħti daqqa t’id f’din il-festa. In-nar tal-art għadu sal-lum jintrama taħt l-osservazzjoni tiegħu, minkejja li x-xogħol tal-lum m’għandux x’jaqsam ma dak li kien jintramma fi żmienu. Minkejja li ma’ tmiem is-Sajf u l-bidu tal-iskola ħafna jibirdu mill-festi, d-dilettanti tal-festa tal-Madonna taċ-Ċintura għandhom fehma oħra u insistew li f’dan iż-żmien tas-sena in-nies ikunu aktar għatxana għall-festi.